Amerikaanse oorlog teen Iran sal groot fout weesFoto: Etereuti/Pixabay.com Heelwat verwikkelinge oor die afgelope paar dae, insluitende uitsprake van Donald Trump en sy minister van buitelandse sake, Mike Pompeo, laat die kommer toeneem dat Amerika besig is om vir ’n oorlog teen Iran voor te berei. Toe Donald Trump in Januarie 2017 president van die VSA geword het, was hy die eerste Republikeinse president in byna ’n eeu wat uitgesproke was teen Amerika se voortslepende oorlogvoering. Trump het tydens die verkiesingsveldtog in 2016 harde kritiek op George W. Bush se mislukte oorloë in Afganistan en Irak gelewer. Terwyl baie kommentators teen die einde van 2017 sover gegaan het om te sê dat Trump ’n oorlog nodig sou hê om in 2020 tot ’n tweede termyn as president verkies te word, het dinge oor die afgelope paar maande soveel verander, dat ’n oorlog nou eerder die ding kan wees wat Trump se presidentskap kan sink. Oor die afgelope weke het Trump se gewildheid begin toeneem, veral weens sterk ekonomiese groei, byna geen werkloosheid nie en oor die algemeen goeie ekonomiese omstandighede. Trump se belastinghervormings lewer ook positiewe resultate. Tog is Donald Trump en sy oorloglustige minister van buitelandse sake besig om die oorlogsvure aan te steek. Volgens Pompeo moet Iran onmiddellik ophou met die slegte behandeling van die land se inwoners. Iran moet ook sy betrokkenheid in Sirië en Libanon staak. Die afgelope week het Pompeo beweer dat Iran by terreurdade in Europa betrokke is. Die rede hiervoor is natuurlik dat Amerika Europese lande wil oortuig om van die kernooreenkoms met Iran te onttrek. Hierdie optrede van Pompeo herinner nogal aan Colin Powell, president Bush se minister van buitelandse sake, se poging om in 2003 lede van die Verenigde Nasies daarvan te oortuig dat Irak oor chemiese wapens beskik. Die waarheid oor Iran is dat die land ná die teken van die kernooreenkoms in 2015 groter welvaart begin beleef het, wat ook tot liberalisering van verskeie aspekte van die Irannese samelewing aanleiding gegee het. Hoewel die demokrasie in Iran nie juis ’n spieëlbeeld van Westerse demokrasieë is nie, geniet vroue en minderhede soos Christene en Jode meer regte in Iran as byvoorbeeld in ’n land soos Saoedi-Arabië. Amerika se onttrekking aan die kernooreenkoms het Iran se ekonomie reeds groot skade berokken wat skietgoed gee aan ekstremistiese groepe in Iran wat voel dat president Hassan Rouhani te gematig is. ’n Oorlog teen Iran sal eerder ekstremiste in Iran versterk as dat dit tot die opkoms van ’n Westerse demokrasie aanleiding sal gee. Nou waarom sal Amerika oorlog teen Iran wil maak? Alles gaan oor Amerika se vriende. Israel verpes Iran en die Irannese betrokkenheid in buurlande van Israel soos Sirië en Libanon. Verder beskou Amerika se groot bondgenoot in die Midde-Ooste, Saoedi-Arabië, Iran ook as ’n vyand. Iran verteenwoordig die Sjiïtiese minderheid in die Moslemwêreld en Saoedi-Arabië voer al vir lank ’n stryd teen die Sjiïete. Beide Israel en Saoedi-Arabië sal graag wil sien dat Amerika Iran aanval. ’n Oorlog met Iran sal moeiliker en duurder as die oorloë in Irak en Afganistan wees. Min Amerikaners sien kans hiervoor. Indien Trump oorlog teen Iran verklaar, kan dit sy presidentskap vernietig en die wêreld in ’n nuwe resessie dompel.